Nariadenie Komisie (ES) č. 1700/2001
z 28. augusta 2001
o pozastavení a otvorení tarifných kvót uplatňujúcich sa na dovoz niektorých spracovaných poľnohospodárskych produktov pochádzajúcich z Estónska do Európskeho spoločenstva a ktorým sa mení a dopĺňa nariadenie (ES) č. 1477/2000
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 o obchodných opatreniach uplatňujúcich sa na určitý tovar, ktorý je výsledkom spracovania poľnohospodárskych produktov [1], naposledy zmenené a doplnené nariadením (ES) č. 2580/2000 [2], a najmä na článok 7 ods. (2),
so zreteľom na protokol č. 2 k Dohode o pridružení medzi Európskymi spoločenstvami a ich členskými štátmi, konajúcimi v rámci Európskej únie na jednej strane a Estónskou republikou na strane druhej [3], v znení protokolu prispôsobujúceho obchodné aspekty európskej dohody [4], a najmä na články 1 a 2,
keďže:
(1) Nariadenie Komisie (ES) č. 2906/2000 [5] vyhlásilo na rok 2001 tarifné kvóty uplatňujúce sa na dovoz výrobkov pochádzajúcich z Estónska do spoločenstva.
(2) Nariadenie Komisie (ES) č. 1477/2000 [6] ustanovuje znížené poľnohospodárske komponenty a dodatočné clo uplatňujúce sa od 1. júla 2000 na dovoz tovaru upraveného nariadením (ES) č. 3448/93 podľa európskej dohody do spoločenstva.
(3) Rozhodnutie č. 6/2001 Asociačnej rady EÚ - Estónsko z 18. júla 2001 [7] zmenilo a doplnilo Protokol č. 2 k európskej dohode. Uvedené rozhodnutie mení a dopĺňa objem tarifných kvót a systém pre výpočet znížených poľnohospodárskych komponentov a dodatočného cla. Rozhodnutie nadobúda účinnosť 1. septembra 2001.
(4) Je vhodné pozastaviť uplatňovanie kvót vyhlásených nariadením (ES) č. 2906/2000 a otvoriť nové ročné kvóty ustanovené v prílohe č. I k protokolu č. 2. Keďže tieto ročné kvóty nemôžu byť vyhlásené skôr ako 1. septembra 2001, je vhodné ich na rok 2001 znížiť v pomere k obdobiu, ktoré už uplynulo. Zároveň je náležité zrušiť znížené poľnohospodárske komponenty a dodatočné clo ustanovené nariadením (ES) č. 1477/2000.
(5) Nariadenie Komisie (EHS) č. 2454/93 z 2. júla 1993 ustanovujúce opatrenia na implementáciu nariadenia Rady (EHS) č. 2913/92, ktorým sa ustanovuje Colný kódex spoločenstva [8], naposledy zmeneného a doplneného nariadením (ES) č. 993/2001 [9], kodifikuje správu tarifných kvót určených na využitie v chronologickom poradí podľa dátumu prijatia vyhlásenia o prepustení tovaru do voľného obehu.
(6) Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi produktmi nevymenovanými v prílohe I,
PRIJALA TOTO NARIADENIE:
Článok 1
Uplatňovanie tarifných kvót otvorených prílohou I k nariadeniu (ES) č. 2906/2000 sa pozastavuje od 1. septembra 2001.
Tarifné kvóty spoločenstva na tovar pochádzajúci z Estónska, uvedené v prílohe k tomuto nariadeniu, sa otvárajú každoročne od 1. januára do 31. decembra. V roku 2001 sa otvárajú od 1. septembra 2001 do 31. decembra 2001.
Článok 2
Odsek 6 článku 2 nariadenia (ES) č. 1477/2000 a prílohy XIII a XIV k tomuto nariadeniu sa zrušujú.
Článok 3
Tarifné kvóty spoločenstva uvedené v článku 1 sú spravované Komisiou v súlade s ustanoveniami článkov 308a až 308c nariadenia (EHS) č. 2454/93.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. septembra 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. augusta 2001